**MUNICIPIUL SATU MARE**

Aparatul de Specialitate al Primarului

Serviciul Juridic

Serviciul Agricol şi Legile Proprietăţii

Nr. 18400/20.03.2025

În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, formulează prezentul

**RAPORT DE SPECIALITATE**

privind aprobarea aderării Municipiului Satu Mare, ca membru asociat la Asociaţia Proprietarilor de Terenuri Someș-Tur

Municipiul Satu Mare îşi propune să contribuie activ la protejarea şi gestionarea durabilă a fondului cinegetic din teritoriu, având în vedere importanţa acestuia pentru menţinerea echilibrului ecologic, conservarea biodiversităţii şi dezvoltarea sustenabilă a comunităţile locale.

Asociația Proprietarilor de Terenuri Someș-Tur este o organizatie neguvernamentală, non-profit, apolitică şi independentă, cu beneficiu public, înfiinţată în temeiul OG nr. 26/2000. Dovada disponibilităţii denumirii înregistrată sub nr. 219942 din data de 20.02.2025 a fost eliberată de către Ministerul Justitiei, Serviciul Comunicare și Relații Publice. Prin sentinţa civilă nr. 470/11.03.2025 pronunţată de Judecătoria Satu Mare în dosar nr. 2592/296/2025, Asociaţia a dobândit personalitate juridică şi s-a dispus înscrierea acesteia ca persoană juridică de drept privat, fără scop patrimonial, în Registrul Asociaţiilor şi Fundaţiilor.

Asociaţia Proprietarilor de Terenuri Someș-Tur desfăşoară activităţi dedicate protecţiei faunei de interes cinegetic ca bun public de interes național şi protecția mediului înconjurător; facilitarea controlului animalelor dăunătoare culturilor agricole, prin alegerea şi propunerea unor gestionari a fondurilor cinegetice cu cunoștințe de specialitate, necesare atingerii acestui obiectiv şi informarea acesteia referitor la ariile unde daunele agricole datorate faunei se manifestă. Totodată, Asociaţia îşi propune ca activitate conservarea biodiversității, protecţia faunei de interes cinegetic care se regăseşte pe suprafața terenurilor aflate în proprietatea membrilor.

În acest sens, Asociaţia va permite implementarea unor măsuri eficiente de protejare a speciilor de interes cinegetic şi a ecosistemelor naturale. În contextul în care unele specii pot cauza pagube agricole sau pot reprezenta un risc pentru siguranţa cetăţenilor, aderarea la Asociaţie va facilita implementarea unor soluţii sustenabile şi eficace pentru prevenirea acestor probleme.

Aderarea la Asociaţie va permite organizarea de campanii de informare şi educaţie ecologică pentru populaţie, cu scopul de a promova bunele practici în protecţia mediului şi gestionarea fondului cinegetic.

Implicarea activă a municipalităţii în protecţia mediului va demonstra angajamentul său faţă de dezvoltarea durabilă şi va atrage sprijinul altor instituţii şi organizaţii de profil.

Prin urmare, aderarea la Asociaţia Proprietarilor de Terenuri Someș-Tur reprezintă o oportunitate importantă pentru Municipiul Satu Mare de a-şi consolida rolul în conservarea fondului cinegetic şi de a implementa politici locale eficiente în domeniul protecţiei mediului şi biodiversităţii.

Prin adresa înregistrată sub nr. 18465/20.03.2025, Municipiul Satu Mare este invitat să adere la această asociaţie.

Conform art. 1 alin. (1) şi (2) din Ordonanța Guvernului nr. 26/2000 cu privire la asociaţii şi fundaţii, persoanele juridice care urmăresc desfăşurarea unor activităţi de interes general sau în interesul unor colectivităţi pot constitui asociaţii, persoane juridice de drept privat fără scop patrimonial.

Consiliul Local hotărăşte, în condiţiile legii, aderarea la asociaţii naţionale în vederea promovării unor interese comune.

Proiectul de hotărâre se întemeiază, din punct de vedere juridic, pe următoarele prevederi:

- O.G. nr. 26/2000 cu privire la asociaţii şi fundaţii, cu modificările şi completările ulterioare;

- Legea vânătorii şi a protecţiei fondului cinegetic nr. 407/2006, cu modificările şi completările ulterioare,

- art. 129 alin. (2) lit. e) coroborate cu alin. (9) lit. c), art. 139 alin. (1) și alin. (3) lit. f) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.

Pentru considerentele mai sus arătate, proiectul de hotărâre se încadrează în prevederile legale în vigoare.

În consecinţă, proiectul de hotărâre privind aprobarea aderării Municipiului Satu Mare, ca membru asociat la Asociaţia Proprietarilor de Terenuri Someș-Tur, se înaintează Consiliului Local al municipiului Satu Mare cu propunere de aprobare.

Şef Serviciul Juridic Şef Serviciu Agricol şi Legile Proprietăţii

Bianca Laura Mustea Doina Ziman

Red. Bianca Mustea/2 ex.